0-0: Igualtat | Actualitat | RCD Espanyol
0-0: Igualtat
L'Espanyol torna a la competició amb un empat davant l'Alavés
L'Espanyol va sumar un nou punt després d'empatar a zero davant l' Alavés. El conjunt blanc-i-blau no va poder superar un rival que lluita per allunyar-se del descens i que arribava a Cornellà-El Prat després de perdre els seus últims tres partits. L'equip de Quique Sánchez Flores va tenir les seves opcions tot i que li va faltar una mica de continuïtat al seu joc. L'equip ho va intentar però sense la precisió o la claredat necessària per doblegar al seu rival.
Després de la derrota davant el R. Betis i d'un cap de setmana de descans, l'Espanyol tornava a l'últim tram de la competició amb la intenció de començar a escalar posicions a la classificació i acabar el curs el millor possible. Al davant un Alavés que manté una còmoda renda sobre la zona de descens, però que esperava trencar la seva mala ratxa de resultats. Amb Pau a la porteria a l'espera de la recuperació de Diego López, Sánchez Flores va fer diversos canvis a la seva alineació: Víctor Sánchez va tornar al lateral dret, Darder va recuperar el seu lloc al centre del camp, mentre que Jurado i Sergio García també van tornar a l’onze titular després d'algunes jornades fora. Molts canvis per intentar veure la millor versió de l'equip.
L'Espanyol va tenir la possessió de la pilota durant gran part del primer temps, mentre l'Alavés només intentava sorprendre en alguna contra. L'equip vitorià va voler aprofitar la velocitat dels seus jugadors ofensius encara que la defensa blanc-i-blava va controlar amb bastant encert als atacants visitants. El partit va transcórrer en tot just mig camp i cap dels dos equips quasi no va trepitjar l'àrea i gairebé tots els intents van arribar des de la llarga distància. Pau va estar molt segur en totes les ocasions per aturar els diferents llançaments. Els de Quique Sánchez Flores tampoc van estar gaire encertats en els metres finals i l'única rematada entre els tres pals no va arribar fins al límit del descans. Aarón, després d'una excel·lent passada de Gerard, va estar molt a prop de marcar, però entre Pacheco i el travesser van evitar el gol.
No va haver d'acabar molt content Sánchez Flores amb el seu equip i, després del descans, va donar entrada a Piatti i a Melendo per Jurado i Granero. L'equip va tenir una mica més d'espurna encara que les mateixes dificultats per crear oportunitats de gol. El '14' blanc-i-blau va ser el que més visió va tenir i de les seves botes van néixer les dues opcions més clares per marcar. La primera, un xut de Piatti que Pacheco va enviar a córner amb dificultats i la segona, un xut potent de Gerard que va sortir fora per poc. Va respondre l'Alavés amb un xut de Guidetti refusat a córner per un segur Pau.
Els minuts es van anar consumint sense que cap equip trobés la fórmula per marcar. Les fallades i les imprecisions van ser una constant en els dos equip que van semblar donar per bo el punt.
JORNADA 30	01/04/2018	· 12:00	h (15,448 espectadors)
3 Targetes 2
3 Groga 2